次韵七兄青陽驛西阻水見寄
作者：黄庭堅
朝代：宋

paragraphs: 挽船逆牽九牛尾，寸步關梁論萬里。
淮山終日只對面，與船低昂如角抵。
水工爬涉未曾去，遠者盈尋近盈咫。
長堤夜射千丈潭，疾雷不及先掩耳。
吾人猶困坎井泥，何算鮭蝦著塵滓。
我家詩翁坐長歌，險阻艱難實經履。
稍尋牛豕畦疃行，始得村落魚菜市。
風榆雨柳愁殺人，日西月東若流水。
忽然槌鼓催發船，入門驩甚折屐齒。
道逢耦耕試借問，往往見謂知津矣。
十年奔走營曉炊，家居暖席能得幾。
此行幹蠱維叔父，攻苦食辛等醇醴。
官筒之詩鄴城下，孝友懇惻見表裏。
强哦竹閒惜寡和，如以罷兵取堅壘。
何當車馬城南來，壽親一樽開宴喜。